**Notă informativă**

**la proiectele Hotărîrii de Guvern pentru aprobarea Regulamentului cu privire la modul de acordare a unor categorii de facilităţi privind TVA și abrogarea Hotărîrii Guvernului nr.124 din 15 februarie 2013**

Proiectul Hotărîrilor de Guvern pentru aprobarea Regulamentului cu privire la modul de acordare a unor categorii de facilităţi privind TVA și abrogarea Hotărîrii Guvernului nr.124 din 15 februarie 2013 prevede stabilirea cerinţelor obligatorii pentru organizaţiile şi întreprinderile societăţilor orbilor, societăţilor surzilor şi societăţilor invalizilor (în continuare - întreprinderi şi organizaţii) în scopul beneficierii de scutirea de TVA la importul materiei prime, materialelor, articolelor de completare şi accesoriilor necesare procesului propriu de producţie şi de scutirea de vărsarea la buget a TVA la livrarea mărfurilor produse şi la prestarea serviciilor.

Întreprinderile şi organizaţiile ce urmează să beneficieze de scutire de TVA menționată supra urmează să depună o cerere în adresa Serviciului Fiscal de Stat, cu prezentarea în copie a documentelor confirmative și să întrunească cumulativ anumite criterii.

În acest sens, cererea şi documentele anexate la aceasta se examinează de către Serviciul Fiscal de Stat și Serviciul Vamal, fiind înaintate propuneri Ministerului Finanțelor, care elaborează proiectul Hotărîrii Guvenului pentru completarea Listelor și prezintă spre examinare şi avizare autorităților publice centrale și instituţiilor interesate, precum și Guvernului spre aprobare.

Astfel, întrunirea condițiilor de către întreprinderi şi organizaţii pentru a beneficia de scutirea de TVA şi/sau de scutirea de vărsarea la buget a TVA nu mai este examinată de către Comisia de examinare a solicitărilor de acordare a unor categorii de facilităţi privind TVA.

Or, Comisia respectivă avea un rol administrativ și consultativ de examinare a rapoartelor organelor de control şi înaintare a propunerilor către Guvern, de includere sau excludere a agenţilor economici din Liste, iar în fapt funcţia de examinare a întrunirii criteriilor pentru beneficierea facilității fiscale, de verificare a îndeplinirii condiţiilor prevăzute de Hotărîrea Guvernului a fost asigurată cu certitudine de către organele de control.

În contextul celor expuse, noul proiect de Hotărîre de Guvern stabilește proceduri simplificate de examinare şi selectare a întreprinderilor şi organizaţiilor, care vor contribui la micşorarea gradului de birocraţie la nivelul instituţiilor de stat şi la stimularea activităţii agenţilor economici.

 Totodată, proiectul de hotărîre prevede o procedură mult mai detaliată aferent modului de raportare, monitorizare și excludere a întreprinderilor şi organizaţiilor din Liste, inclusiv și dreptul acestora să înainteze propunere de a se exclude din liste din inițiativă proprie prin depunerea unei cereri în formă liberă la Serviciul Fiscal de Stat.

 La aceasta, reieșind din prevederile art.62 alin.(1) din Legea nr.317-XV din 18.07.2003 privind actele normative ale Guvernului şi ale altor autorităţi ale administraţiei publice centrale şi locale, și luînd în considerație faptul că modificările și completările înaintate afectează concepţia generală și caracterul unitar al Hotărîrii Guvernului, se propune abrogarea Hotărîrii Guvernului nr.124 din 15 februarie 2013 pentru aprobarea Regulamentului cu privire la modul de acordare a unor categorii de facilităţi privind TVA conform prevederilor art.103 alin.(7) din Codul fiscal nr.1163-XIII din 24 aprilie 1997 şi art.4 alin.(18) lit.a) şi lit.b) din Legea nr.1417-XIII din 17 decembrie 1997 pentru punerea în aplicare a titlului III al Codului fiscal (Monitorul Oficial al Republicii Moldova, 2013, nr.36-40, art.170)

**VICEMINISTRU Veronica VRAGALEVA**